Forslag til RÅDETS FORORDNING om åbning og forvaltning af et toldkontingent for indførsel af tunfiskekonserves henhørende under KN-kode 1604 14 11, 1604 14 18 og 1604 20 70

(forelagt af Kommissionen)

BEGRUNDELSE

På WTO-ministrenes møde i Doha i november 2001 kunne både Filippinerne og Thailand tilslutte sig konsensus om EF's anmodning om at få dispensation i henhold til artikel IX.3 i WTO-aftalen angående præferencerne til AVS-landene som beskrevet i Cotonou-aftalen. Dette blev gjort efter en aftale med EF om at indlede hurtige konsultationer for at undersøge, i hvilket omfang deres legitime interesser er blevet uretmæssigt forringet som resultat af gennemførelsen af toldpræferenceordningen for tunfiskekonserves med oprindelse i AVS-landene. Mens tunfiskekonserves fra AVS-landene kunne indføres toldfrit, var både Thailand og Filippinerne underlagt en MFN-told på 24 %.

Da det ikke lykkedes parterne at finde en gensidigt acceptabel løsning under disse konsultationer, blev EF, Thailand og Filippinerne enige om at overgive sagen til mægling under WTO.

Mægleren afgav den 20. december 2002 udtalelse om, at det ville være mest retfærdigt, om EF åbnede et MFN-baseret toldkontingent på 25 000 tons for 2003 med en værditoldsats inden for kontingentet på 12 %.

Kommissionen finder, at denne udtalelse udgør et rimeligt forslag. Fra et økonomisk synspunkt vil fastsættelse af et toldkontingent på 25 000 tons til en værditold på 12 % hverken være til skade for AVS-import eller EF's produktion af tunfiskekonserves. Denne mængde udgør 4,6 % af forbruget i EF i 2000, 9 % af den samlede import i 2001, 37 % af den samlede MFN-import og 15 % af AVS-importen.

Politisk set vil godtagelse løse dette langvarige problem med Thailand og Filippinerne. Begge lande har allerede tilkendegivet, at de er rede til at godtage mæglerens udtalelse. Det vil således være muligt at undgå at indbringe sagen for et WTO-panel.

2003/0313 (ACC)

Forslag til RÅDETS FORORDNING om åbning og forvaltning af et toldkontingent for indførsel af tunfiskekonserves henhørende under KN-kode 1604 14 11, 1604 14 18 og 1604 20 70

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen, [1] og

[1] EFT C ... af ..., s. ...

ud fra følgende betragtninger:

(1) I november 2001 blev EF, Thailand og Filippinerne enige om at afholde konsultationer for at undersøge, i hvilket omfang Thailands og Filippinernes legitime interesser blev uretmæssigt forringet som resultat af gennemførelsen af præferencetoldbehandlingen for tunfiskekonserves med oprindelse i AVS-lande. Da det ikke lykkedes parterne at finde en gensidigt acceptabel løsning, blev EF, Thailand og Filippinerne enige om at overgive sagen til mægling. Den 20. december 2002 afgav mægleren en udtalelse, hvorefter EF skulle åbne et MFN-baseret toldkontingent på 25 000 tons for 2003 til en værditoldsats inden for kontingentet på 12 %.

(2) I ønsket om at få løst dette langvarige problem har Kommissionen besluttet at godtage forslaget. Der bør derfor åbnes et tillægskontingent for en begrænset mængde tunfiskekonserves.

(3) Det er nødvendigt at tildele landespecifikke dele af kontingentet til de lande, som har en væsentlig interesse i at levere tunfiskekonserves på grundlag af de mængder, hver af dem har leveret på ikke-præferentielle betingelser i et repræsentativt tidsrum. Den resterende del af kontingentet skal være til rådighed for alle andre lande.

(4) For at garantere en optimal udnyttelse af toldkontingentet vil den bedste måde til forvaltning af kontingentet være at følge den kronologiske orden for antagelsen af angivelserne for overgang til fri omsætning.

(5) For at garantere en effektiv forvaltning af kontingentet bør det kræves, at der fremlægges et oprindelsescertifikat for indførsel af tunfiskekonserves fra Thailand, Filippinerne og Indonesien, som er de største leverandører, og som kontingentet specielt henvender sig til.

(6) De foranstaltninger, der er nødvendige til at gennemføre denne forordning, bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [2] -

[2] EFT L 184 af 17.7.1999, s. 23.

UDSTEDT FØLGENDE FORORDNING:

Artikel 1

Fra 1. juli 2003 henføres indførslen af tunfiskekonserves henhørende under KN-kode 1604 14 11, 1604 14 18 og 1604 20 70 med oprindelse i alle lande under en toldsats på 12 % inden for det toldkontingent, der er åbnet i overensstemmelse med denne forordning.

Artikel 2

Kontingentet åbnes årligt og gælder indledningsvis i fem år. Kontingentmængden fastsættes for de første to år som følger:

-- 25 000 tons fra 1. juli 2003 til 30. juni 2004

-- 25 750 tons fra 1. juli 2004 til 30. juni 2005.

Artikel 3

Toldkontingentet opdeles i fire dele som følger:

a) et kontingent på 52 % af den årlige mængde med løbenummer 09.2005 for indførsel med oprindelse i Thailand

b) et kontingent på 36 % af den årlige mængde med løbenummer 09.2006 for indførsel med oprindelse i Filippinerne

c) et kontingent på 11 % af den årlige mængde med løbenummer 09.2007 for indførsel med oprindelse i Indonesien og

d) et kontingent på 1 % af den årlige mængde med løbenummer 09.2008 for indførsel med oprindelse i andre tredjelande.

Artikel 4

1. Oprindelsen af den tunfiskekonserves, der indføres i henhold til toldkontingentet, bestemmes i overensstemmelse med de gældende bestemmelser i Fællesskabet.

2. Indførsel i henhold til den del af toldkontingentet, der er tildelt Thailand, Filippinerne og Indonesien i overensstemmelse med artikel 3, er betinget af, at der fremlægges et oprindelsescertifikat, der opfylder betingelserne i artikel 47 i Kommissionens forordning (EØF) nr. 2454/93 [3].

[3] EFT L 253 af 11.10.1993, s. 1.

Oprindelsescertifikater godtages kun, hvis de pågældende produkter opfylder kriterierne for oprindelsesbestemmelse som fastsat i de gældende bestemmelser i Fællesskabet.

Artikel 5

Toldkontingentet forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.

Artikel 6

Denne forordning kan i løbet af det andet år efter datoen for åbningen af toldkontingentet tages op til fornyet overvejelse med henblik på at tilpasse kontingentmængden til EF-markedets behov. Hvis denne fornyede behandling ikke er fuldført tre måneder inden den 30. juni 2005, videreføres toldkontingentet automatisk for endnu et år med en samlet mængde på 25 750 tons. Derefter videreføres kontingentet regelmæssigt med et år ad gangen og med samme mængde, medmindre der foretages en fornyet behandling senest tre måneder inden datoen for afslutningen af det løbende kontingent.

Artikel 7

De foranstaltninger, der er nødvendige til at gennemføre denne forordning, herunder ændringer og justeringer i takt med ændringer i den kombinerede nomenklatur og TARIC, vedtages i overensstemmelse med den i artikel 8, stk. 2, omhandlede procedure.

Artikel 8

1. Kommissionen bistås af Toldkodeksudvalget (i det følgende benævnt "udvalget"), der er nedsat ved artikel 247a i Rådets forordning (EØF) nr. 2913/92 [4].

[4] EFT L 302 af 19.10.1992, s. 1.

2. Når der henvises til dette stykke, finder artikel 4 og artikel 7 i afgørelse 1999/468/EØF anvendelse.

Perioden i artikel 4, stk. 3, i afgørelse 1999/468/EØF fastsættes til tre måneder.

Artikel 9

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand

>TABELPOSITION>